b'\n_START_ARTICLE_\nStanislav Bevk\n_START_SECTION_\n\xc5\xbdivljenje in delo\n_START_PARAGRAPH_\nLeta 1899 je doktoriral iz filozofije na dunajski univerzi. \xc5\xa0tudij je nadaljeval na zoolo\xc5\xa1ki postaji v Trstu ter na po\xc4\x8ditni\xc5\xa1kih seminarjih naravoslovja na univerzi v Gradcu in Innsbrucku. Leta 1904 je bil imenovan za ravnatelja gimnazije v Idriji, 1917 pa za ravnatelja 2. dr\xc5\xbeavne gimnazije v Ljubljani. V novonastali Kraljevini Srbov, Hrvatov in Slovencev je bil 1921 imenovan za vodjo prosvetnega oddelka pri pokrajinski upravi v Ljubljani; pozneje za vodjo prosvetnega oddelka za Slovenijo, 1926 pa je bil zaradi politi\xc4\x8dnih razlogov upokojen. Leta 1945 je postal vodja odsekov za visoko \xc5\xa1olstvo na ministrstvu Ljudske republike Slovenije. Bil je soustanovitelj in predsednik odseka za varstvo narave pri Muzejskem dru\xc5\xa1tvu v Ljubljani, ornitolo\xc5\xa1kega observatorija v Ljubljani ter soustanovitelj revij Lovec in Ribi\xc5\xa1ko-lovskega vestnika. Bil je tudi sodni izvedenec, strokovnjak za lovsko \xc5\xbeivaloslovje. Napisal je \xc5\xa1tevilne \xc4\x8dlanke in poljudnoznanstvene knjige ter ve\xc4\x8d u\xc4\x8dbenikov botanike za vi\xc5\xa1je razrede srednjih \xc5\xa1ol.'